ΓΡΑΠΤΗ ΕΡΩΤΗΣΗ E-0451/99

υποβολή: Giuseppe Rauti (NI) προς την Επιτροπή

(5 Μαρτίου 1999)

Θέμα: Ποιότητα της επισιτιστικής βοήθειας προς τη Ρωσία

Θα μπορούσε η Επιτροπή να ανακοινώσει ποιά ήταν ακριβώς η "διένεξη" που δημιουργήθηκε απρόσμενα σχετικά με τη χορήγηση της επισιτιστικής βοήθειας της Ευρωπαϊκής Ένωσης προς τη Ρωσία, όπου μάλιστα η βοήθεια αυτή έχει προσωρινά διακοπεί;

Σύμφωνα με όσα ανακοινώθηκαν στον ευρωπαϊκό Τύπο φαίνεται πως η Ρωσία - η οποία μολονότι έχει, όπως όλοι γνωρίζουμε, τρομερή ανάγκη αυτών των ενισχύσεων - ζήτησε να της στέλλονται τρόφιμα με υγειονομικές προδιαγραφές που ισχύουν στο έδαφός της.

Σύμφωνα με άλλες πληροφορίες (βλ. "Le Figaro" σελ. ΙΙΙ της 10ης τρέχοντος Φεβρουαρίου), η Ρωσία απλώς περιορίσθηκε στο να εκφράσει την επιθυμία "η ποιότητα της επισιτιστικής βοήθειας να είναι ίδια με την ποιότητα των τροφίμων που θα παραδίδοντο το πλαίσιο μιας κανονικής εμπορικής συναλλαγής", πράγμα που φαίνεται πολύ λογικό.

Θα μπορούσε η Επιτροπή να διαβεβαιώσει - με πλήρη επίγνωση και παρέχοντας τα απαιτούμενα στοιχεία ακόμα και για τις επιχειρήσεις - ότι στην Ευρώπη χρησιμοποιούνται τα κεφάλαια της Ένωσης για να προωθηθούν τα εν λόγω τρόφιμα προς τη Ρωσία και ότι δεν επιχείρησε κανείς να "επιβάλει" στη Ρωσία να δέχεται προϊόντα κακής ποιότητας εκμεταλλευόμενος την ανάγκη του ρωσικού λαού;

Απάντηση του κ. Fischler εξ ονόματος της Επιτροπής

(20 Απριλίου 1999)

Η Επιτροπή παρακαλεί το Αξιότιμο Μέλος του Κοινοβουλίου να προστρέξει, επί του θέματος, στην απάντηση η οποία είχε δοθεί στην προφορική ερώτηση H-130/99 του κ. Giansily κατά τη διάρκεια της ώρας των ερωτήσεων της Ολομελείας του Μαρτίου 1999(1) του Κοινοβουλίου.

Οπως προβλέπεται στο μνημόνιο το οποίο έχουν συνυπογράψει, στις 20 Ιανουαρίου 1999, η Κοινότητα και η Ομοσπονδία της Ρωσίας, η Επιτροπή έχει αναλάβει την υποχρέωση να προμηθεύει εμπορεύματα τα οποία πληρούν τις ελάχιστες ποιοτικές προδιαγραφές που απαιτούνται για την αγορά στην παρέμβαση.

Πράγματι, τα προϊόντα που πρέπει να παρασχεθούν, εκτός από το χοίρειο κρέας και το λευκανθέν ρύζι, αποτελούν ήδη μέρος των αποθεμάτων που έχουν αγοραστεί στην παρέμβαση και ήταν υποχρεωμένα, κατά τη στιγμή της αγοράς τους, να πληρούν τις προαναφερόμενες ελάχιστες ποιοτικές προδιαγραφές.

Οι οικονομικοί παράγοντες οι οποίοι μετέχουν σ αυτή την ενέργεια θα επιβαρυνθούν μόνο με τα μεταφορικά έξοδα από την αποχώρηση από τις αποθήκες παρέμβασης μέχρι τα λιμάνια ή τους συνοριακούς σταθμούς που έχουν οριστεί. Δεν θα είναι υποχρεωμένοι να παραδώσουν τα εμπορεύματα. Για το χοίρειο κρέας και το λευκανθέν ρύζι, τα ποιοτικά κριτήρια έχουν καθοριστεί από την Επιτροπή, μέσω των κανονισμών δυνάμει των οποίων κινούνται οι δημοπρασίες.

Οι εταιρίες επιτήρησης που έχουν ορισθεί από την Επιτροπή θα είναι επιφορτισμένες, μεταξύ άλλων, με το καθήκον να επαληθεύουν ότι τα εμπορεύματα τα οποία εξέρχονται από την κοινοτική αποθεματοποίηση δεν έχουν απωλέσει τις ελάχιστες ιδιότητες που απαιτούνται για την παρέμβαση και ότι, κατά την άφιξή τους στη Ρωσία, τα εμπορεύματα αυτά δεν θα έχουν υποστεί κατά τη διάρκεια της μεταφοράς τους σημαντικές ποιοτικές αλλοιώσεις σε σχέση με την ποιότητά τους κατά την έξοδό τους από τις αποθήκες.

Η ελάχιστη ποιότητα που απαιτείται για την παρέμβαση είναι αποδεκτή για κάθε εμπορική εξαγωγή. Η ποιότητα την οποία ζητούσαν οι ρώσοι οικονομικοί παράγοντες υπερέβαινε αισθητά την ποιότητα την οποία μπορούσε να εγγυηθεί η Κοινότητα.

(1) Συζητήσεις του Κοινοβουλίου (Μαρτίου 1999).